**ELŐTERJESZTÉS**

**Szombathely Megyei Jogú Város Közgyűlésének 2023. február 23-i ülésére**

**Javaslat egészségügyi alapellátással kapcsolatos döntések meghozatalára**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni – a törvényben meghatározott kivétellel - az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Deák Ferenc utca 3. szám alatti szám alatt működő 2 tartósan betöltetlen házi gyermekorvosi praxisra érkezett pályázat az Önkormányzathoz az alábbiak szerint.

**I.**

A Szombathely, Deák Ferenc utca 3. szám alatti 11. számú házi gyermekorvosi körzetre 2023. február 6. napján pályázatot nyújtott be **Dr. Varga Adrienn Erzsébet** csecsemő- és gyermekgyógyászat szakorvos, aki a szóban forgó praxist egészségügyi szolgálati jogviszony keretében szeretné ellátni **2023. szeptember 1.** napjától.

**II.**

 A Szombathely, Deák Ferenc utca 3. szám alatti 13. számú házi gyermekorvosi körzetre 2023. február 8. napján pályázatot nyújtott be **Dr. Csire Judit** csecsemő- és gyermekgyógyászat, neonatológia szakorvos, aki a szóban forgó praxist egészségügyi szolgálati jogviszony keretében szeretné ellátni **2023. szeptember 1.** napjától.

Az önálló orvosi tevékenységről szóló 2000. évi II. törvény 2/A. § (2) bekezdése szerint, ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek. Az egészségügyben működő szakmai kamarákról szóló 2006. évi XCVII. törvény 2/A. § (1) bekezdés alapján a Magyar Orvosi Kamara véleményezési jogot gyakorol a szakmai alkalmasság kérdésében a háziorvosok, házi gyermekorvosok, fogorvosok e munkakörben, munkavégzésre irányuló jogviszony keretében történő foglalkoztatása tekintetében.

A fenti rendelkezések értelmében Dr. Varga Adrienn Erzsébet és Dr. Csire Judit pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Vas Megyei Területi Szervezete részére.

**III.**

A szombathelyi felnőtt háziorvosi, házi gyermekorvosi és fogorvosi praxisok orvosai jelezték, hogy a rendelők megemelkedett közüzemi költségeinek kifizetése rendkívül megterhelő számukra. Előzőekkel kapcsolatban a Váci Mihály utcai, a Rumi úti és a Szűrcsapó utcai rendelőegységek 17 orvosa írásban is megkereste az önkormányzatot.

A Szombathelyi Egészségügyi és Kulturális Intézmények Gazdasági Ellátó Szervezete (a továbbiakban: GESZ) elkészítette a kimutatást minden rendelőre kivetítve, amely tartalmazza a 4 havi növekményt a fűtés és a villamos- energia vonatkozásában. Kiinduló bázis évként a 2021. év adatai kerültek meghatározásra, melyek a 2022. évi ugyanazon időszak ténylegesen kifizetett, illetve a 2023. évi várható energiaszámláival kerültek összehasonlításra. A kimutatásból megállapítható, hogy a 69 praxis 2023. évi becsült rezsi többletköltsége összesen: 30 millió Ft, amely nagymértékben meghaladja a praxisok fizetési képességét.

A fentiekkel kapcsolatban 2023. február 8. napján sor került a Háziorvosi és a Fogorvosi Testület vezetőinek együttes ülésére, amelyen – a háziorvosok és fogorvosok egyetértésével - a praxisok rezsiköltségének ellentételezésére az alábbi javaslat került meghatározásra.

* A rezsiköltségek növekedésének viszonyítási alapja a 2021. év, mivel ebben az esztendőben még nem befolyásolták a fogyasztást a megváltozott energiapiaci tényezők, és nem jelent meg többlet a költségek szintjén sem.
* Az ellentételezés kezdőpontját a 2022. novemberi fogyasztásról szóló - 2023. januárjában befizetendő - energiaszámlák jelentik.
* 50.000,- Ft alatti 4 havi növekmény nem kerül kompenzálásra.
* Az ellentételezés intenzitása:
* 50.000,- Ft – 200.000,- Ft közötti 4 havi növekmény esetén: 40 %-ot,
* 200.000,- Ft – 300.000,- Ft közötti 4 havi növekmény esetén: 45 %-ot,
* 300.000,- Ft feletti 4 havi növekmény esetén: 50 %-ot vállal át az önkormányzat.

A fentieken túlmenően külön szükséges kezelni az extrém kimagasló növekményű rezsiköltséggel rendelkező praxisokat, mint a Szűrcsapó utca 23. szám alatti 4 felnőtt háziorvosi és 2 házi gyermekorvosi praxis, a Fogaras utca 6. szám alatti 2 házi gyermekorvosi praxis, valamint a Markusovszky utca 8. szám alatti 4 felnőtt háziorvosi praxis. A GESZ kimutatásából megállapítható, hogy a fenti praxisok 2023. év 1-4 havi rezsi többletköltsége összesen: 6.037.183,- Ft, éves szinten kalkulálva 13.323.436,- Ft, ezért az ő esetükben az ellentételezés mértéke a 4 havi növekmény 60 %-a lenne, továbbá szükséges részükre részletfizetés biztosítása 4 havi elszámolási ciklusokban.

Az ellentételezésre 2023. január 1. napjától 2023. december 31. napjáig kerülne sor az orvos által fizetendő, 2023. januárban kiszámlázott számla alapulvételével, abban az esetben, ha az orvos által a fizetési határidőre a számla kiegyenlítésre kerül.

A 44 orvosi praxis támogatását jelentő rendszer bevezetésének anyagi fedezete a költségvetésben biztosított. A támogatási rendszer működéshez szükséges forrást a GESZ költségvetésébe 4 havonkénti kimutatások alapján szükséges átadni.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2023. február „ ”**

 **/: Dr. Nemény András :/**

**I.**

**HATÁROZATI JAVASLAT**

**…./2023. (II.23.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Deák Ferenc utca 3. szám alatti 11. számú házi gyermekorvosi körzetben a házi gyermekorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - **Dr. Varga Adrienn Erzsébet** - egészségügyi szolgálati jogviszony keretében - lássa el **2023. szeptember 1.** napjától.
2. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a szükséges munkajogi intézkedések megtételére.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

 2023. augusztus 31. /a 2. pont vonatkozásában/

**II.**

**HATÁROZATI JAVASLAT**

**…./2023. (II.23.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Deák Ferenc utca 3. szám alatti 13. számú házi gyermekorvosi körzetben a házi gyermekorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - **Dr. Csire Judit** - egészségügyi szolgálati jogviszony keretében - lássa el **2023. szeptember 1.** napjától.
2. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a szükséges munkajogi intézkedések megtételére.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

 2023. augusztus 31. /a 2. pont vonatkozásában/

**III.**

**HATÁROZATI JAVASLAT**

**…./2023. (II.23.) Kgy. számú határozat**

1. Szombathely Megyei Jogú Város Közgyűlése elhatározza, hogy az egészségügyi alapellátás háziorvosai és fogorvosai részére 2023. január 1. napjától 2023. december 31. napjáig terjedő időre - amennyiben az orvos által a fizetési határidőre a tárgyhónapban esedékes energiaszámlák kiegyenlítésre kerülnek - rezsitámogatást biztosít az alábbi feltételekkel:
	* a rezsiköltségek növekedésének viszonyítási alapja a 2021. év;
	* az ellentételezés kezdőpontját a 2022. novemberi fogyasztásról szóló - 2023. januárjában befizetendő - energiaszámlák jelentik;
	* 50.000,- Ft alatti 4 havi növekmény nem kerül kompenzálásra;
	* a rezsiköltségek 4 havonkénti növekményét alapul véve:
	* 50.000,- Ft – 200.000,- Ft közötti 4 havi növekmény esetén: 40 %-ot,
	* 200.000,- Ft – 300.000,- Ft közötti 4 havi növekmény esetén: 45 %-ot,
	* 300.000,- Ft feletti 4 havi növekmény esetén: 50 %-ot vállal át az önkormányzat,
	* a Szűrcsapó utca 23. szám alatti 4 felnőtt háziorvosi és 2 házi gyermekorvosi praxis, a Fogaras utca 6. szám alatti 2 házi gyermekorvosi praxis, valamint a Markusovszky utca 8. szám alatti 4 felnőtt háziorvosi praxis tekintetében a növekmény 60 %-a kerül kompenzálásra, részletfizetés biztosításával.
2. A Közgyűlés egyetért azzal, hogy a rezsitámogatás rendszeréhez szükséges forrás 4 havi kimutatások alapján a Szombathelyi Egészségügyi és Kulturális Intézmények Gazdasági Ellátó Szervezete részére átadásra kerüljön.
3. A Közgyűlés felhatalmazza a polgármestert és a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a szükséges intézkedések megtételére.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** 2023. február 23. (az 1. és a 2. pont vonatkozásában)

 2024. január 31. (a 3. pont vonatkozásában)